ILO: Kuzahlupha Ukuthola Umsebenzi Lonyaka
Inhlanganiso yezisebenzi emhlabeni jikelele International Labor Organisation ithi inani labangela msebenzi lizakhuphuka lonyaka emazweni womhlaba
WASHINGTON DC — Inhlanganiso yezisebenzi emhlabeni jikelele eye International Labour Organization (ILO) ithi ibona kuzadalwa imisebenzi eyingcosana emazweni amanengi lonyaka okuzabangela ukulwisana phakathi kwezisebenzi labohulumende. Inhlanganiso le eyethule umbiko wayo walonyaka phansi kwesihloko esithi ‘World of Work 2013 Report’ ithi inani labangela msebenzi emhlabeni jikelele lizakhuphuka lonyaka lisuka kuzigidi ezingamakhulu amabili - 200 million - lesedlula kancane lelo nani lisiya ku 208 million. Ithi lokhu kubangelwa yikungathuthuki ngemfanelo komnotho wamazwe angentshonalanga ngenxa yokuswelakala kwemali yokuvuselela amankampani. Iphinde yathi amazwe awezwekazi le africa lamanye asathuthukayo akhanya ezathuthuka kancane kwezenotho loba nje imisebenzi ingatholakali. Ngakho-ke inhlanganiso le ithi inani lezisebenzi lalo likhangelelwe ukuthuthuka kancane. Abantu abazinkulungwane ezinhlanu – 5,000, abamele ohulumende, inhlanganiso zezisebenzi kanye labaqhatshi bakhangelelwe ukuba khona emhlanganweni omkhulu we International Labour Organization ozakwenzelwa eGeneva, Switzerland, kusukela kusasa kuze kusiyafika umhlaka 20 nhlangula. Umnu. Percy Mjico omele iZimbabwe Congress of Trade Unions eMatabeleland uthi umhlangano lo ukhangelelwe ukuhlaziya inhlupho zezisebenzi lokunye okutshiyeneyo. . Umnu. Davies Ndumiso Sibanda ingcwethi kundaba zezisebenzi labaqhatshi usekelana lomcijo esithi kumele umhlaba wonke jikelele usebenze gadalala ukwenzela ukuvulela izisebenzi amathuba amanengi okuziphilisa.